**Χαιρετισμός Πρύτανη**

**Hμερίδα «Στοχεύοντας στην Ανάπτυξη της Γαλάζιας Οικονομίας»**

**14 Οκτωβρίου, Κτήριο Τάσος Παπαδόπουλος Αμφιθέατρο 1, 9:00 - 13:30**

Αξιότιμα Μέλη του Ευρωπαϊκού Κοινοβουλίου,

Αγαπητέ κ. Επικεφαλής του Γραφείου του Ευρωπαϊκού Κοινοβουλίου στην Κύπρο,

Έντιμε κ. Δήμαρχε,

Αγαπητοί εκπρόσωποι της Ευρωπαϊκής Επιτροπής,

Αξιότιμοι συνεργάτες,

Αγαπητοί συνάδελφοι,

Εκλεκτοί προσκεκλημένοι,

Με ιδιαίτερη χαρά σας καλωσορίζω στο Τεχνολογικό Πανεπιστήμιο Κύπρου όπου σήμερα πραγματοποιείται η ημερίδα ενημέρωσης για την Ανάπτυξη της Γαλάζιας Οικονομίας σε συνεργασία με το Γραφείο του Ευρωπαϊκού Κοινοβουλίου στην Κύπρο.

Θα ήθελα καταρχάς να απευθύνω θερμές ευχαριστίες στον Επικεφαλής του Γραφείου του Ευρωπαϊκού Κοινοβουλίου στην Κύπρο κ. Ανδρέα Κεττή, για τη διαχρονική συνεργασία, αλλά και την πρόταση για διοργάνωση της σημερινής ημερίδας. Δεν θα μπορούσα να μην ευχαριστήσω τον Υπουργό Μεταφορών και Επικοινωνιών, τον Δήμο Λεμεσού και το Γραφείο Europe Direct για την υποστήριξη της εκδήλωσης, τους χορηγούς επικοινωνίας ΚΥΠΕ και ΡΙΚ, αλλά και τους συνεργαζόμενους φορείς με το Πανεπιστήμιο στον Τομέα της Ναυτιλίας και των Μεταφορών.

Το θέμα της Γαλάζιας Ανάπτυξης είναι καίριο για τη βιώσιμη ανάπτυξη της ευρωπαϊκής οικονομίας, όσο και για την Κύπρο, ιδιαίτερα για τη Λεμεσό. Πρόκειται για ένα τομέα ανερχόμενο, πολλά υποσχόμενο και διαθεματικό αφού περιλαμβάνει ιδιαίτερα σημαντικούς τομείς της θαλάσσιας οικονομίας όπως ο παράκτιος και θαλάσσιος τουρισμός, η ναυτιλία, η υδατοκαλλιέργεια, η γαλάζια ενέργεια, η θαλάσσια βιοτεχνολογία, και η θαλάσσια εξόρυξη ορυκτών.

Το εύρος των δυνατοτήτων και των προοπτικών που διανοίγονται στην Κύπρο μέσω της γαλάζιας ανάπτυξης και της σχετικής πολιτικής στρατηγικής της Ευρωπαϊκής Ένωσης είναι ο πρώτιστος στόχος της σημερινής ημερίδας, με έμφαση φυσικά σε παράκτιες περιοχές όπως η Λεμεσός. Το ζητούμενο σε αυτή την πλατφόρμα διαλόγου που εγκαινιάζεται σήμερα μεταξύ των πολιτών, των κυβερνητικών φορέων, της Ακαδημίας, της Τοπικής Αυτοδιοίκησης και των ιδιωτικών φορέων της αγοράς είναι να οδηγήσει στη μέγιστη δυνατή αξιοποίηση των δυνατοτήτων που προσφέρει η Γαλάζια Ανάπτυξη στη χώρα μας. Είναι σημαντικό η κοινωνία να αντιληφθεί ότι μια ισορροπημένη στρατηγική γαλάζιας ανάπτυξης σε συνδυασμό με περιβαλλοντικές προδιαγραφές για τη ναυτιλία μπορεί να αποφέρει πολλές ωφέλειες όπως οι επιπρόσθετοι πόροι, οι ξένες επενδύσεις, η δημιουργία γαλάζιων θέσεων εργασίας και παράλληλα η προστασία και η διατήρηση του θαλάσσιου περιβάλλοντος.

Η Γαλάζια ανάπτυξη αποτελεί προτεραιότητα και στον στρατηγικό προγραμματισμό του Πανεπιστημίου, το οποίο δύναται να συμβάλει με επιστημονικό ρόλο και μεταφορά της απαραίτητης τεχνογνωσίας στους φορείς που τη χρειάζονται. Το σχετικό ενδιαφέρον του Πανεπιστημίου αποδεικνύεται με την επένδυση στην εκπαίδευση και την έρευνα στη Γαλάζια οικονομία. Το ΤΠΚ είναι το πρώτο δημόσιο πανεπιστήμιο στην Κύπρο το οποίο προχώρησε στη δημιουργία υψηλού επιπέδου προπτυχιακού προγράμματος σπουδών Εμπορίου, Χρηματοοικονομικών και MSc στη Ναυτιλία και Οικονομικά και MSc στη Ναυτιλία και Διοίκηση Επιχειρήσεων. Για θέματα Περιβαλλοντικής Επιστήμης, Τεχνολογίας και Διαχείρισης Περιβάλλοντος και υδάτινων πόρων προσφέρουμε Μάστερ (MSc) στις Περιβαλλοντικές Βιοεπιστήμες και Τεχνολογία και Μάστερ (MSc) στη Διαχείριση Ενεργειακών Πόρων. Επιπλέον εξετάζονται δυνατότητες για συνεργασίες με άλλα Πανεπιστήμια για την από κοινού ανάπτυξη και υλοποίηση διαθεματικών σχετικών προγραμμάτων.

Ακόμα ένα απτό παράδειγμα προώθησης της γαλάζιας ανάπτυξης από το Πανεπιστήμιο είναι μέσω των ερευνητικών προγραμμάτων. Ένα από τα πρόσφατα ερευνητικά προγράμματα που έχουν εξασφαλίσει ευρωπαική χρηματοδότηση είναι το “Sea Traffic Management Validation” στο πλαίσιο του προγράμματος MONALISA με σκοπό την επικύρωση της έννοιας της Διαχείρισης της Θαλάσσιας Κυκλοφορίας, μέσω της εισαγωγής της ψηφιακής καινοτομίας καθώς και νέων τεχνολογικών εξελίξεων για τη βελτίωση της ασφάλειας και της αποτελεσματικότητας καθώς και τη μείωση των περιβαλλοντικών επιπτώσεων της ναυτιλιακής βιομηχανίας. Το ΤΠΚ είναι ο μοναδικός εταίρος από την Κύπρο ανάμεσα σε 50 φορείς από 13 ευρωπαϊκές χώρες και ο συνολικός προϋπολογισμός του έργου είναι € 43,000,000.

Θα μπορούσα να αναφερθώ και στα ερευνητικά προγράμματα που αφορούν τη διαχείριση ενέργειας και υδάτινων πόρων αλλά θα αφήσω τον Καθηγητή Κώστα Κώστα στο Τμήμα Επιστήμης και Τεχνολογίας Περιβάλλοντος της Σχολής Γεωτεχνικών Επιστημών και Διαχείρισης Περιβάλλοντος, ο οποίος θα παρουσιάσει αποτελέσματα που έχουν προκύψει μέσα από το ευρωπαϊκό πρόγραμμα RAOP-MED. Το εν λόγω πρόγραμμα έχει αναπτύξει κατάλληλους χάρτες ανάλυσης ρίσκου για περιπτώσεις περιστατικών διαρροής πετρελαίου στη θάλασσα και είναι ένα παράδειγμα έρευνας που αν εφαρμοστεί από τους αρμόδιους φορείς θα έχει θετικά αποτελέσματα.

Ακόμα ένα βήμα προς την ενίσχυση της Γαλάζιας Ανάπτυξης είναι η κατάρτιση των μελλοντικών στελεχών στα γαλάζια επαγγέλματα. Έχουμε αναπτύξει στενή συνεργασία με τη βιομηχανία και φορείς της ναυτιλίας μέσω προγράμματος πρακτικής άσκησης των φοιτητών μας σε ναυτιλιακές εταιρείες για σύντομο χρονικό διάστημα στο πλαίσιο των σπουδών τους. Το πρόγραμμα υπήρξε τεράστια επιτυχία, με αποτέλεσμα πολλοί φοιτητές μας, λόγω του υψηλού επιπέδου και της ικανοποίησης από τις εταιρείες να εξασφαλίζουν εργοδότηση με το πέρας των σπουδών τους.

Ολοκληρώνω τονίζοντας ξανά ότι το Τεχνολογικό Πανεπιστήμιο μπορεί να αποτελέσει το εφαλτήριο για την τόνωση της γαλάζιας ανάπτυξης στην Κύπρο. Από την ακαδημία επωάζονται ερευνητικά αποτελέσματα και τεχνογνωσία που πρέπει να χρησιμοποιηθεί γόνιμα από κρατικούς και ιδιωτικούς φορείς. Με την απαραίτητη υποστήριξη από τους αρμόδιους φορείς και τη βιομηχανία, μπορούμε να συμβάλουμε σημαντικά ώστε να δυναμώσουμε το χαρτοφυλάκιο της Κύπρου για τη γαλάζια Ανάπτυξη.

Κλείνοντας, σας ευχαριστούμε για τη σημερινή σας παρουσία. Είμαι βέβαιος ότι οι παρουσιάσεις που θα ακολουθήσουν θα είναι ενδιαφέρουσες και θα καλύψουν πολλές σχετικές θεματικές. Εύχομαι η ημερίδα να αποτελέσει βήμα για δημιουργία συνεργειών για ενίσχυση της Γαλάζιας οικονομίας στον τόπο μας.

Ευχαριστώ.